НАРОДНО СЪБРАНИЕ
Вх. №: 51-402-01-32
Дата: 31.12.2024 ./ 13:27 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа НАТАЛИЯ КИСЕЛОВА

УВАЖАЕМА ГОСПОЖО ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  922 на Министерския съвет от 2024 г. проект на Закон за събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г.

Приложение: Мотиви към проекта на Закон за събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    922

от      31      декември      2024 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г.
2. Предлага на Народното събрание да разгледа и приеме законопроекта по т. 1.
3. Министърът на финансите да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Димитър Главчев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева
Вярно,
НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”: 
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г.

Глава първа
Общи положения
Чл. 1. Този закон урежда събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г., но за срок, не по-дълъг от три месеца, при спазване изискванията на чл. 87 и 98 от Закона за публичните финанси, 
чл. 19 от Кодекса за социално осигуряване и чл. 29 от Закона за здравното осигуряване.

Глава втора
Събиране на приходи и извършване на разходи

Чл. 2. Приходите се събират в съответствие с действащите закони.
Чл. 3. (1) До приемането на Закона за държавния бюджет на Република България за 2025 г. извършването на разходи и предоставянето на трансфери от държавния бюджет е съгласно разпоредбата на чл. 87, ал. 1 от Закона за публичните финанси.
(2) Когато приходите за съответния период са недостатъчни да покрият разходите и трансферите, лимитите за плащания се намаляват съразмерно до размера на приходите. Първостепенните разпоредители с бюджет приоритизират плащанията си, като разходите за заплати и социални плащания са приоритет и се изплащат в пълен размер.
(3) С решение на Министерския съвет могат да се финансират капиталови разходи и, при необходимост, други разходи и/или трансфери за сметка на наличности от предходната година с изключение на средствата на Държавния фонд за гарантиране устойчивост на държавната пенсионна система.
Чл. 4. До приемането на Закона за държавния бюджет на Република България за 2025 г., за размери, база, критерии, параметри, ограничения или други относими показатели на разходите, за които специални закони предвиждат да се определят с годишния закон за държавния бюджет, се прилагат тези, определени в Закона за държавния бюджет на Република България за 2024 г.
Чл. 5. До приемането на Закона за държавния бюджет на Република България за 2025 г. се прилага размерът на общата годишна квота за предоставяне на ваучери за храна по Закона за корпоративното подоходно облагане, определен в Закона за държавния бюджет на Република България за 2024 г.
Чл. 6. До приемането на Закона за държавния бюджет на Република България за 2025 г. се прилагат чл. 102, § 2, § 3 и § 5 от Преходните и заключителните разпоредби на Закона за държавния бюджет на Република България за 2024 г.
Чл. 7. (1) До приемането на Закона за бюджета на държавното обществено осигуряване за 2025 г. приходите се събират и разходите се извършват съгласно действащите към 
31 декември 2024 г. размери, база, механизми, процедури, критерии или други относими показатели, параметри, ограничения, минимални/максимални размери на определени показатели, 

свързани с осигурителните вноски, пенсиите, обезщетенията и други осигурителни плащания, и в съответствие с останалата приложима нормативна база.
(2) Пенсиите по бюджета на държавното обществено осигуряване се изплащат в пълен размер.
Чл. 8. До приемането на Закона за бюджета на Националната здравноосигурителна каса за 2025 г. приходите се събират и разходите се извършват съгласно действащите към 
31 декември 2024 г. размери, база, механизми, процедури, критерии или други относими показатели, параметри, ограничения, минимални/максимални размери на определени показатели, свързани със здравноосигурителните вноски и здравноосигурителни плащания, и в съответствие с останалата приложима нормативна база.
ЗАКЛЮЧИТЕЛНИ РАЗПОРЕДБИ
§ 1. В Закона за радиото и телевизията (обн., ДВ, бр. 138 от 1998 г.; Решение № 10 на Конституционния съд от 1999 г. – 
бр. 60 от 1999 г.; изм. и доп., бр. 81 от 1999 г., бр. 79 от 2000 г., 
бр. 96 и 112 от 2001 г., бр. 77 и 120 от 2002 г., бр. 99 и 114 от 
2003 г., бр. 99 и 115 от 2004 г., бр. 88, 93 и 105 от 2005 г., бр. 21, 34, 70, 80, 105 и 108 от 2006 г., бр. 10, 41, 53 и 113 от 2007 г., бр. 110 от 2008 г., бр. 14, 37, 42 и 99 от 2009 г., бр. 12, 47, 97, 99 и 101 от 2010 г., бр. 28, 99 и 105 от 2011 г., бр. 38 и 102 от 2012 г., бр. 15, 17 и 27 от 2013 г.; Решение № 8 на Конституционния съд от 2013 г. – бр. 91 от 2013 г.; изм. и доп., бр. 109 от 2013 г., бр. 19 и 107 от 
2014 г., бр. 96 от 2015 г., бр. 46, 61, 98 и 103 от 2016 г., бр. 8, 63, 75, 92 и 99 от 2017 г., бр. 7, 27, 44, 77, 103 и 106 от 2018 г., бр. 100 от 2019 г., бр. 68, 104 и 109 от 2020 г., бр. 20 от 2021 г., бр. 8 и 104 от 2022 г., бр. 84, 100 и 108 от 2023 г. и бр. 42 от 2024 г.), в § 2 от Преходните и заключителните разпоредби се правят следните изменения:

1. В ал. 1 и 2 думите „2024 г.“ се заменят с „2025 г.“.
2. В ал. 4, изречение първо думите „2025 г.“ се заменят с „2026 г.“.
§ 2. Законът влиза в сила от 1 януари 2025 г.

Законът е приет от 51-ото Народно събрание на ………..…... 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закона за събирането на приходи и извършването на разходи през 2025 г. до приемането на Закона за държавния бюджет на Република България за 
2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г.

Служебното правителство нееднократно е заявявало, че освен гарантиране провеждането на честни и демократични избори, един от неговите основни приоритети  е запазване на финансовата стабилност на страната и гарантиране на устойчиви публични финанси. В изпълнение на този основен приоритет служебното правителство пое отговорност пред бизнеса и гражданите на страната, както и пред европейските и международни партньори и внесе за обсъждане в Народното събрание проект на Закон за държавния бюджет на Република България за 2025 г., проект на Закон за бюджета на държавното обществено осигуряване за 2025 г. и проект на Закон за бюджета на Националната здравноосигурителна каса за 2025 г. при спазване на изискванията, регламентирани в Закона за публичните финанси.
Проектите на бюджетни закони за 2025 г. са изработени съобразно действащото законодателство, включително по влезли в сила закони и решения на Народното събрание и действащи политики, при спазване на ограничението на фискалните правила за дефицита по КФП със заложени консолидационни мерки.
Към настоящия момент внесените в Народното събрание законопроекти не са обсъждани нито в парламентарни комисии, нито в пленарна зала, което със сигурност означава, че внесените бюджетни закони няма да бъдат приети от Народното събрание до началото на бюджетната 2025 година. 
Съгласно разпоредбата на чл. 87, ал. 1 от Закона за публичните финанси, в случай че до началото на бюджетната година държавният бюджет не бъде приет от Народното събрание, приходите на бюджета се събират в съответствие с действащите закони, а извършването на разходите и предоставянето на трансфери е в размер, не по-голям от размера им за същия период на предходната година, до размера на постъпилите приходи, помощи и дарения, като се отчитат влезли в сила актове на Народното събрание и на Министерския съвет, които предвиждат допълнителни или намалени бюджетни средства, и при спазване на фискалните правила по този закон и одобрените от Министерския съвет със средносрочната бюджетна прогноза фискални цели. 
Въпреки че разпоредбата на чл. 87 от Закона за публичните финанси урежда основни въпроси, свързани със събирането на приходите, извършването на разходите, предоставянето на трансфери и поемането на държавен дълг, са налице някои законови празноти, които следва да бъдат уредени със закон.
Едновременно с това следва да се отбележи, че редица закони препращат към закона за държавния бюджет за определяне на размери и други показатели, свързани с плащания на физически и юридически лица, като например по Закона за семейните помощи за деца, Семейния кодекс, някои данъчни преференции по Закона 

за данъците върху доходите на физическите лица, Закона за корпоративното подоходно облагане и други. 
Служебното правителство, отчитайки сложната политическа обстановка в страната, както и практическата невъзможност Народното събрание да приеме бюджетните закони за 2025 г. до края на настоящата година, изработи настоящия проект на Закон за събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г., с който да се осигури яснота и предвидимост относно събирането на приходите, изразходването на разходите и извършването на трансфери. 
С предложения законопроект се предлага правна рамка, която, от една страна, да осигури безпроблемното функциониране на държавата и общините, а от друга страна, да гарантира правата и законните интереси на гражданите, предоставяйки им правна сигурност във връзка с изплащането на възнаграждения, пенсии, социални помощи и други социални плащания, ползване на данъчни преференции и облекчения, както и извършването на други плащания. Едновременно с това предложеният законопроект осигурява прилагането на специалните закони, уреждащи специфични обществени отношения, до приемането на бюджетните закони за 2025 г.
С предложения законопроект се предлага редът и начинът за извършване на разходи и тяхното приоритизиране, в случай че размерът на разходите е по-голям от размера на постъпилите приходи, както и прилагане на принципа на съразмерност. 
Определя се редът за извършване плащанията по бюджетите на общините, бюджета на ДОО и бюджета на НЗОК.
С цел осигуряване на финансиране от държавния бюджет на Българското национално радио и на Българската национална телевизия, при запазване на досегашния модел на финансиране, се предлагат в Преходните и заключителните разпоредби съответните изменения на Закона за радиото и телевизията.
Предлаганата уредба не е свързана с допълнителна административна тежест за лицата и разходи за икономическите субекти.
Със законопроекта не се въвеждат норми на правото на Европейския съюз, поради което не се налага прилагането на анализ за съответствие с правото на Европейския съюз и изготвянето на справка за съответствие с европейското право.
Предложено е законопроектът да влезе в сила от 1 януари 2025 г.

МИНИСТЪР-ПРЕДСЕДАТЕЛ: